Uznesenie Krajského súdu Bratislava sp. zn. 8Sd/82/2016 z 22. 5. 2018
Uznesenie Krajského súdu Bratislava z 22. mája 2018, sp. zn. 8Sd/82/2016, ECLI:SK:KSBA:2018:1016201042.1
Súd: Krajský súd Bratislava
Spisová značka: 8Sd/82/2016
ECLI: ECLI:SK:KSBA:2018:1016201042.1
Dátum vydania: 22. 5. 2018
Forma: Uznesenie
Text rozhodnutia
Súd: Krajský súd Bratislava Spisová značka: 8Sd/82/2016 Identifikačné číslo súdneho spisu: 1016201042 Dátum vydania rozhodnutia: 23. 05. 2018 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2018:1016201042.1 Uznesenie Krajský súd v Bratislave v právnej veci navrhovateľky: O.. Q. P., nar. XX.XX.XXXX, bytom Q. XXX/X, XXX XX T. proti odporkyni: Sociálna poisťovňa ústredie, Ul. 29. augusta 8 - 10, Bratislava, v konaní o predčasný starobný dôchodok, o preskúmanie rozhodnutia správneho orgánu č. XXX XXX XXXX X zo dňa 15. marca 2016, na späťvzatie opravného prostriedku takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : 1. Navrhovateľka opravným prostriedkom doručeným odporkyni dňa 13. apríla 2016 a Krajskému súdu v Bratislave (ďalej iba „súd“) doručeným prostredníctvom odporkyne dňa 16.06.2016, žiadala preskúmať rozhodnutie odporkyne číslo XXX XXX XXXX X zo dňa 15. 03.2016, ktorým jej podľa ust. § 65 ods. 1, § 274 ods. 1 a § 82 zák. č. 461/2003 Z.z. o sociálnom poistení, priznala od 06. decembra 2015 starobný dôchodok v sume 246,80 eur mesačne a podľa § 82 ods. 1 zák. č. 461/2003 Z.z. a § 1 opatrenia Ministerstva práce, sociálnych veci a rodiny Slovenskej republiky (ďalej len „opatrenie“) č. 283/2015 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016, jej bol od 01.01. 2016 zvýšený starobný dôchodok na sumu 248,70 eur mesačne. 2. Podaním doručeným súdu dňa 13.04.2018 zobrala navrhovateľka svoj návrh na preskúmanie rozhodnutia č. XXX XXX XXXX X zo dňa 15. 03.2016 späť a konanie žiadala zastaviť. 3. Podľa § 491 ods. 1 Správneho súdneho poriadku č. 162/2015 Z.z. (ďalej len „S.s.p.“), ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 4. Podľa § 491 ods. 2, druhá veta Správneho súdneho poriadku, ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. 5. Podľa § 492 ods. 1 Správneho súdneho poriadku, konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona, sa dokončia podľa doterajších predpisov. 6. Podľa § 492 ods. 2 Správneho súdneho poriadku, odvolacie konania podľa piatej časti Občianskeho súdneho poriadku začaté predo dňom nadobudnutia účinnosti tohto zákona, sa dokončia podľa doterajších predpisov. 7. Podľa ust. § 250d ods. 3 Občianskeho súdneho poriadku č. 99/1963 Zb. (ďalej len „O.s.p.“) súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť ( § 250h ods. 2). Odvolanie proti uzneseniu je prípustné. 8. Podľa ust. § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. 9. Podľa ust. § 250l ods. 1 O.s.p. podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. 1. Podľa ods. 2 cit ust. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. 2. Podľa ustanovenia § 246c ods. 1 prvej vety O. s. p., pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. 10. Krajský súd v Bratislave, so zreteľom na dispozitívny úkon navrhovateľky, ktorým vzala podaný opravný prostriedok späť, konanie v zmysle ustanovení § 250d ods. 3 v spojení s ust. § 250h ods. 2 a § 250l ods. 2 O.s.p. zastavil, pričom svoj procesný postup podriadil zneniu ust. § 492 ods. 1 S.s.p. a na svoje rozhodnutie aplikoval na vec vzťahujúce sa ustanovenia Občianskeho súdneho poriadku (ust. § 246c ods. 1 veta prvá O.s.p.). 11. V zmysle jeho ustanovení postupoval aj pri rozhodovaní o trovách konania, a nakoľko odporkyni trovy konania nevznikli, o ich náhrade rozhodol podľa ust. § 146 ods. 1 písm. c/ v spojení s § 246c ods. 1 veta prvá O.s.p. a žiadnemu z účastníkov právo na náhradu trov konania nepriznal. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave.

